钦定古今图书集成/理学汇编/字学典/第128卷 > 《书屏记》司空图
## 钦定古今图书集成/理学汇编/字学典/第128卷 > 《书屏记》司空图

“人之格状或峻，其心必劲。心之劲，则视其笔迹，亦足
见其人矣。”历代入《书品》者八十一人，贤杰多在其间，
不可诬也。国初欧、虞之后，继有名公。元和长庆间，先
大夫初以诗师友兵部卢公载，从事于商于，因题纪
唱和，乃以书受知于裴公休，辟倅锺陵。及征拜侍御
史，退居中条。时李忻州戎亦以草隶著称，为计吏在
蒲，因辍所宝徐公浩真迹一屏以为贶，凡四十二幅，
八体皆备。所题多《文选》五言诗，其“朔风动秋草，边马
有归心”十数字，或草或隶，尤为精绝。或缀小简于其
下，记云：“怒猊抉石，渴骥奔泉，可以视碧落矣。”先公清
旦披翫，殆废寝食，常属诫云：“正长诗英，吏部笔力，逸
气相资，奇功无迹，儒家之宝，莫逾此屏也。但二者皆
美，神物所窥，必当夺璧于中流，飞铓于烈火也，殆非
子孙之所可存耳。”庚子岁遇乱，自虞邑居负之置于
王城别业。丙辰春正月，陕军复入，则前后所藏及佛
道图记共七千四百卷，与是屏皆为灰烬，痛哉！今旅
寓华下，于进士姚𫖮所居，获览《书品》及徐公评论，因
感愤追述，贻信后学，且冀精于赏览者，必将继有诠
次。